
Súlypontemelkedés befolyásolása plyometrikus gyakorlatokkal 9-10 éves gyermekeknél

Kulcsszavak: súlypontemelkedés; teljesítmény; plyometria; hatásosság
Bevezetés: Kutatásunk fő célja a 9-10 éves korú gyermekek súlypontemelkedésének vizsgálata,
különös tekintettel arra, hogy a plyometrikus gyakorlatok milyen mértékben képesek befolyásolni
annak fejlődését. Ebben a korosztályban még a játékosság a fő szempont a tanulás mellett, így elég
nehéz a gyerekek figyelmének fenntartása monoton és sokáig tartó, egyhangú gyakorlatokkal. Ezért
szerettünk volna egy olyan edzésprogramot vizsgálni, ami bemelegítés után azonnal elvégezhető,
kevés elemből áll, mégis jelentős hatással van a súlypontemelkedésre.

Anyagok és módszerek: A vizsgálatot egy hathetes kutatási periódus alatt vizsgáltuk, amely során 39
gyereket mértünk fel 4 féle ugrásban, karlendítés nélküli CMJ (countermovement jump, előzetes
súlypontsüllyesztéssel végrehajtott) típusú, ABK (Abalakov) típusú és egy lábbal végzett CMJ típusú
felugrásokban. A felmérést követően a résztvevőket véletlenszerűen 2 csoportra osztottuk. A vizsgált
csoport a 6 hét alatt egy 3 gyakorlatból álló plyometrikus edzésprogramot végzett el, míg a
kontrollcsoport csupán az eredeti edzést végezte el. A 6 hét elteltével a felmérést elvégeztük újra a
vizsgált és a kontroll csoport esetében is.

Eredmények: A vizsgált csoport esetében a hathetes plyometrikus edzésprogram jelentős javulást
eredményezett: átlagosan 24%-os fejlődést mutatott a kontroll csoporthoz mérten CMJ típusú
felugrásban, míg az ABK típusú felugrás esetében a vizsgált csoport 10%-os fejlődést mutatott.
Emellett a kontrollcsoport eredményei stagnáltak, vagy romlottak: a CMJ típusú ugrásoknál nem volt
mérhető fejlődés, az ABK ugrásoknál 4%-os visszaesést figyeltünk meg. Míg a bal és jobb lábas
ugrásoknál 10%-os, illetve 9%-os javulást tapasztaltunk.

Következtetések: Ez alapján a plyometrikus edzésprogram hatásosan növeli már ebben a korban is a
gyerekek súlypontemelkedését, azonban a gyors fáradás és a még edzetlen alsóvégtag túlterhelése
miatt nem volt tapasztalható kiugró és szignifikáns fejlődés egyik ugrási típus esetében sem. Az egy
lábas felugrások során mindkét lábnál hasonló fejlődést tapasztaltunk, de a vizsgálati csoport
nagyobb javulást mutatott, és a plyometrikus edzésprogram valószínűleg csökkentette a két láb
közötti ugróerő különbséget. Eredményeink szerint a gyermekek kevéssé tudták kihasználni a
karlendítésből adódó lendületet a felugrások során, ami a jövőbeli teljesítménynövelés érdekében
fontos fejlesztési terület lehet.



